b'\n_START_ARTICLE_\n\xc5\xbdupnija Pi\xc5\xa1ece\n_START_SECTION_\nZgodovina\n_START_PARAGRAPH_\n\xc5\xbdupnija je bila sprva podru\xc5\xbenica Videmske prafare. Nato se je kot vikariat izlo\xc4\x8dila nekje med letoma 1331, ko je bila z mati\xc4\x8dno \xc5\xbeupnijo inkorporirana Cistercijanskemu samostanu v Kostanjevici, in 1657, ko se \xc5\xbee navaja vikar Janez Kastelic. Pi\xc5\xa1ece so cerkvenoupravno spadale do leta 1571 pod Oglejski patriarhat, do 1787 pod Gori\xc5\xa1ko nad\xc5\xa1kofijo, naposled pa pod Lavantinsko \xc5\xa1kofijo. Leta 1786 se je iz Pi\xc5\xa1e\xc4\x8dke \xc5\xbeupnije odcepila novonastala samostojna \xc5\xbdupnija Kapele pri Bre\xc5\xbeicah. Do 7. aprila 2006, ko je bila ustanovljena \xc5\xa0kofija Celje, je bila \xc5\xbeupnija del \xc5\xa0kofije Maribor._NEWLINE_V Pi\xc5\xa1ecah se je leta 1816 rodil duhovnik Oton Trabant, ki se je kasneje kot misijonar pridru\xc5\xbeil Ignaciju Knobleharju, s katerim je misijonaril v Ju\xc5\xbenem Sudanu. Umrl je leta 1854 za mrzlico po vsega dveh letih misijonskega dela. Med letoma 1835 in 1836 je bil na \xc5\xbeupniji kaplan Valentin Oro\xc5\xbeen, ki je znan tudi kot pesnik. Janez Kodri\xc4\x8d, pi\xc5\xa1e\xc4\x8dki kaplan in med letoma 1937 in 1942 \xc5\xbeupnijski upravitelj, je umrl mu\xc4\x8deni\xc5\xa1ke smrti v Koncentracijskem tabori\xc5\xa1\xc4\x8du Jasenovac in je danes kandidat za svetnika. Njegov primer se vodi v okviru postopka "Slovenskih mu\xc4\x8dencev 20. stoletja". V Pi\xc5\xa1ecah je bila pred drugo svetovno vojno kot u\xc4\x8diteljica zaposlena Ivanka Novak (rojena \xc5\xa0krabec), doma iz Hrova\xc4\x8de pri Ribnici, ki je leta 1942 umrla mu\xc4\x8deni\xc5\xa1ke smrti in je pravtako kandidatka za svetnico. Po rodu je bila prane\xc4\x8dakinja fran\xc4\x8di\xc5\xa1kana in jezikoslovca Stanislava \xc5\xa0krabca._NEWLINE_26. novembra 1944 so partizani po\xc5\xbegali \xc5\xbeupni\xc5\xa1\xc4\x8de, o \xc4\x8demer pri\xc4\x8da Zapisnik \xc5\xbeupnika \xc5\xa0tefana \xc4\x8cak\xc5\xa1a. V njem navaja, da so \xc5\xbeupni\xc5\xa1\xc4\x8de po\xc5\xbegali iz strategi\xc4\x8dnih ozirov, pri tem pa je ostalo samo zidovje brez oken in vrat. \xc5\xbdupnijski arhiv je bil ve\xc4\x8dinoma uni\xc4\x8den. Tako se je ohranila le ena in hkrati najstarej\xc5\xa1a listina iz obdobja zgodnjega novega veka (1500\xe2\x80\x931750), z letnico 1675. Naslednji najstarej\xc5\xa1i dokumenti so \xc5\xa1ele iz let 1741, 1790 in 1792. To pa je tudi vse, kar je ohranjenega do preloma 18. in 19. stoletja. Nekoliko ve\xc4\x8d dokumentov je iz 1. polovice 19. stoletja, med tem ko je iz 2. polovice ohranjenega sorazmerno veliko gradiva. Nad\xc5\xa1kofijski arhiv Maribor poleg tega hrani mati\xc4\x8dne knjige, in sicer krstne od leta 1675, poro\xc4\x8dne od leta 1695 in mrli\xc5\xa1ke od leta 1733._NEWLINE_V letu 2005 in 2006 je potekala obnova prostorov \xc5\xbeupni\xc5\xa1\xc4\x8da, ki slu\xc5\xbei potrebam pastoralnega dela, verouka in stanovanja duhovnika.'